
Această scurtă biografie este înfăţişată 
în strictă concordanţă cu realitatea în desfăşurarea ei istorică. 
Pentru acţiunile cărora nu li se cunosc resorturile/motivaţiile, 
am preferat să nu fac speculaţii gratuite, 
desluşirile rămânând la latitudinea inteligenţei şi fanteziei cititorilor. 
De asemenea, nu am luat în considerare multele fabulaţii 
în sprijinul cărora nu există probe certe sau cel puţin rezonabile. 



SEZONUL I 



Ilie Cătărău s-a născut în anul 1888, în localitatea Mărcăuţi-Orhei, pe malul 
Nistrului, ca fiu al psaltului (cântăreţ de strană/dascăl bisericesc) Vasile Constantin 
şi al Alexandrei. Orfan de tată de timpuriu, departe de mamă şi cele două surori, 
învaţă la licee din Ananiev şi Odesa şi la seminarul din Chişinău. 

La vârsta de 20 de ani este recrutat în armata rusă. Cu un fizic agreabil, dar 
şi impunător, ajunge cavalerist în regimentul husarilor Gărzii Imperiale din 
Varşovia ţaristă. 

In martie 1910, trece înot, noaptea, Prutul dinspre Galiţia, traversând graniţa 
rusă spre România. Aflat încă în uniforma roşie a husarilor, este repede prins de 
jandarmi şi dus la Dorohoi. Pretinde că a dezertat din cauza persecuţiilor cu tentă 
naţionalistă. Este eliberat ca urmare a garanţiei oferite în faţa autorităţilor de către 
liberalul Gh. Gh. Burghele (judecător, procuror, avocat, primar şi senator în 
Parlamentul României). Burghele îl găzduieşte luni în şir şi îi asigură instruiri cu 
profesori particulari în diferite domenii, inclusiv în studiul limbii române. 

Despre împrejurările în care Gh. Gh. Burghele 1-a cunoscut pe Cătărău nu se 
cunosc amănunte, dar evoluţia acestei relaţii este prima dovadă a personalităţii 
ieşite din comun a protagonistului, capabil de a impresiona prin înfăţişare şi 
inteligenţă, cu efecte aproape hipnotice, persoanele cu care venea in contact. 
Ajunsese chiar să i se spună „Cată Rău"(sintagmă populară pentru cuvântul 
„deoache"). Aceste calităţi îl vor însoţi şi îl vor ajuta esenţial în confruntarea cu 
provocările spectaculoase ale vieţii sale aventuroase. 

Ilie Cătărău îşi procură acte false din care rezultă că ar fi frecventat 
Universitatea din Odesa şi pe baza acestora, precum şi a recomandării lui Gh. Gh. 
Burghele, este acceptat la Universitatea din Iaşi. In scurt timp se transferă la 
Universitatea din Bucureşti, Facultatea de Litere si Filosofie, unde ca urmare a 

declaraţiilor sale i se acordă o bursă de refugiat persecutat de autorităţile ţariste. 

Bursa primită de la statul român fiind mai mult simbolică, Cătărău se vede 
nevoit să îşi câştige existenţa prin activităţi în care fizicul său atletic are un rol 
esenţial. In primul rând munceşte ca salahor pe diferite şantiere din Bucureşti, dar 
principalele lui preocupări, din care câştigă substanţial, sunt evoluţiile ca luptător 
profesionist în spectacolele circului SIDOLI. 




SIDOLI 

Anunţ în presă al Circului SIDOLI 



Istoricul Ion Petrescu a publicat un studiu având ca subiect prezentarea în 
oglindă a vieţilor lui Ilie Cătărău şi a bunicului său, preotul Gheorghe I. Cotenescu. 
In acest studiu episodul de „circar" al lui Cătărău este descris astfel: 

Lipsit de resurse financiare, tânărul atletic, care nu bea şi nu fumează, se 
înhamă la muncă. Salahor şi dulgher pe şantierul Hotelului Imperial (lângă 
Palatul Regal, n.a.), dar şi luptător profesionist la Circul Sidoli, cu sau fără 
mască, singur sau în compania prietenului său, Kirilov, împotriva oamenilor şi a 
taurilor, idolul spectatorilor care scandau frenetic, cu mic cu mare: „Cătărău 
este voinic,/ N-are teamă de nimic!". Spre exemplificare, prezentăm doar unul 
din anunţurile publicate în presa epocii: „Studentul Ilie V. Cătărău, român 
basarabean, va da o reprezentaţie la Circul Sidoli, mâine Luni 27 februarie, ora 
9 seara. D. Cătărău va executa un tablou palpitant din «Quo Vadis», de 
Sinkievici (sic!), când Ursus învinge un taur şi scapă pe Lygia. Vor mai da 
concursul gimnastul Popescu, campionul rus Criloff şi Ivan Terziew, vărul lui 
George Lurich. (http://tara-barsei.ro/wp-content/uploads/2014/01/petrescu2012.pdf) 

In paralel cu aceste activităţi, Cătărău lucrează ca model pentru sculptorii 
Frederic Storck şi Dimitrie Paciurea, precum şi pentru pictorii Jean Al. Steriadi şi 
Alexandru Szatmary. Astfel că, mărturii certe din spaţiul temporal ale acestor trăiri 
spectaculoase ale eroului nostru sunt diferitele anunţuri/afişe ale Circului SIDOLI, 
câteva lucrări plastice, dar, mai ales, "Gigantul" lui Frederic Storck, expus în 
Parcul Carol din Bucureşti, pentru care a pozat ca model. 



"Gigantul"/ Frederic Storck/Parcul Carol Bucureşti 

Deplasându-ne, la propriu şi la figurat, din arena circului, în arena politicii, 
observăm la Cătărău aceeaşi exuberanţă, carismă şi energie de a se arunca în 
provocări majore şi în trăiri extreme ca şi în spectacolele cu saltimbanci. Pe cale de 
consecinţă, spectaculozitatea acţiunilor este garantată. 

Prima personalitate de nivel naţional, care îl remarcă pe studentul Ilie 
Cătărău, este profesorul universitar Nicolae Iorga, copreşedinte (alături de A.C. 
Cuza) al Partidului Naţionalist-Democrat şi preşedinte al Ligii pentru Unitatea 
Culturală a Tuturor Românilor. Impresionat de inteligenţa, calităţile de bun 
vorbitor a opt limbi străine, în general de personalitatea acestuia, Nicolae Iorga îl 
antrenează în activităţile politice ale partidului său şi ale Ligii Culturale. Fiind un 
foarte bun orator e folosit intens la mitingurile acestor organizaţii. 

La Şcoala de Război, Nicolae Iorga, care era profesor şi acolo, îi face 
cunoştinţă cu prinţul Carol. Participând la excursiile şi conferinţele Societăţii 
Studenţilor în Litere, care era afiliată la Societatea Turiştilor din România 
(S.T.R.), al cărei preşedinte de onoare era Prinţul Ferdinand, vine în contact cu 
foarte multe personaje importante ale politicii şi culturii româneşti, devenind 
repede cunoscut în high-life-ul epocii. 

In aceşti ani, păstrează relaţii şi în mediul exilaţilor basarabeni, în primul 
rând cu anarhistul Zamfir C. Arbure - Ralli, secretar al Societăţii Românilor din 
Basarabia „Milcovul", fost colaborator, între 1870-1873, al lui Mihail Bakunin 



„tatăl anarhismului modern". Această apropiere de un anarhist notoriu determină 
Siguranţa Generală a Statului să deschidă un dosar de verificare cu privire la 
activităţile sale. (http://en.wikipedia.org/wiki/Ilie_Cătărău) 

Ilie Cătărău are o prezenţă activă şi la acţiunile organizate de Societatea 
„Transilvania" (înfiinţată de Alexandru Papiu-Ilarian în 1867), una dintre cele mai 
eficiente societăţi militante pentru desăvârşirea unităţii naţionale a neamului 
românesc. De asemenea, participă în mod frecvent la activităţile "Societăţii 
Carpaţi". înfiinţată în 1882, pe structura societăţii "Iredenta română", "Societatea 
Carpaţi" avea ca scop eliberarea Transilvaniei şi refacerea „ Daciei Mari". In acest 
sens, programul societăţii era vădit construit pentru pregătirea luptei de eliberare a 
românilor ardeleni de sub dominaţia austro -ungară. „Societatea Carpaţi" a fost 
considerată, chiar de la înfiinţare, ca periculoasă pentru siguranţa Imperiului, 
membrii ei, printre care şi Mihai Eminescu, fiind urmăriţi continuu şi persecutaţi 
de autorităţile austro-ungare. 

Un episod elocvent despre dimensiunile implicării lui Cătărău în viaţa 
politică a României, în perioada de dinaintea începerii Primului Război Mondial, o 
găsim în următoarea informaţie publicată în „Neamul Românesc", an VII, 1912(13 
nov.), nr. 128-129, sub titlul "Libertatea alegerilor supt Tache Ionescu. Asasinii de 
la Folticeni": 

La alegerile din noiembrie 1912, cu prilejul vizitei efectuate la Folticeni 
chiar în ziua alegerilor (12 noiembrie) de candidaţii naţionalişti A. C. Cuza şi Ion 
Zelea-Codreanu, puternicul student Cătărău, care-i însoţea, împreună cu o 
echipă din care făceau parte, printre alţii, prof univ. dr. Corneliu Şumuleanu, 
avocatul Alexandru C. Cusin şi CC. Calciu, este bătut cu sete şi trimis la 
Bucureşti noaptea cu trenul, escortat de jandarmi. 

Telegrama martorului A.C. Cusin: 

D-lui Prof. Nicolae Iorga - Bucureşti 
Zelea Codreanu, dr. Şumuleanu şi studentul Cătărău sînt crunt bătuţi la 
Folticeni. Eu şi ceilalţi am fost expediaţi între baionete cu jandarmii la Iaşi. 
Profesorul Cuza a fost ameninţat cu moartea. Cătărău cu hainele sfîşiate a fost 
luat de jandarmi; trece astă seară cu trenul personal de Ploeşti. Ţăranii ce 
aduseseră la vot au fost îmbătaţi, iar ceilalţi opriţi să intre în oraş. Interveniţi 
urgent spre a se garanta persoanele d-lor. A.C. Cuza, Zelea-Codreanu şi dr. 
Şumuleanu sînt la Folticeni fără nici o apărare. 
Cusin. 

La câteva luni de la evenimentul descris mai sus, la 16 februarie 1913, 
Cătărău este angajat la Secţia de Informare a Statului Major General, structură 
specializată în spionaj şi contraspionaj militar. Despre apartenenţa lui la alte 
servicii de informaţii româneşti sau străine, nu am găsit decât speculaţii 
neacoperite cu dovezi palpabile şi făcute, de obicei, cu prea multă ură pentru a fi 



credibile. Nu excludem nici noi posibilitatea ca acest personaj complex să fi fost 
agent dublu sau triplu. Dar probe concrete nu avem decât despre colaborarea cu 
serviciul de informaţii al Armatei române. Astfel, Iurie Colesnic, în „Basarabia 
necunoscută (personalităţi basarabene), voi. III /Ilie Cătărău. Un aventurier fără 
pereche/.", Chişinău, Editura Museum, 2000, publică următorul document: 

SECRET 

RAPORT 

în demersul său domnul Ilie Cătărău, student-filolog, originar din 
Basarabia, roagă, ca să i se dea un serviciu în Secţia de Informare a Statului 
Major General. Ţinând cont de faptul că posedă bine limba rusă, că şi-a făcut 
serviciul militar în armata rusă într-un regiment de cavalerie, având gradul de 
locotenent şi că are multe relaţii în Rusia, consider că el ne-ar putea face mari 
servicii, ca informator şi ca traducător al ediţiilor referitoare la armată. Prin 
relaţiile sale cu ruşii care sosesc la noi, el ne-ar putea oferi servicii ca agent de 
contraspionaj. De aceea consider că el poate fi racolat ca agent salarizat 
conform capitolului 16, articolul 51 al bugetului de stat, funcţia, prevăzând 
remunerarea cu 200 de lei conform listei de state, aprobată de domnul ministru. 

Şeful Secţiei nr. 2 
Colonel Arghirescu 
(semnat) 

A se prezenta pentru confirmare domnului ministru. 
16 ianuarie 1913. 
Şef al Statului Major General, 
general Averescu 
(semnat) 

Se aprobă. 
21 ianuarie 1913, 
Ministru de Război 
Hârjeu 
(semnat). 



Imediat după această recrutare, Cătărău este trimis de spionajul militar 
românesc în Serbia, sub acoperire de corespondent al ziarului „Epoca", pentru a 
culege informaţii. Apoi, la mijlocul lui 1913, se află pe frontul celui de Al Doilea 
Război Balcanic (iunie-iulie), angajat ca „voluntar" în Forţele Terestre. întors la 
Bucureşti, frecventează cele mai selecte cercuri ale protipendadei politice şi 
economice, dar... şi marile cazinouri. 

In după amiaza zilei de 27 Septembrie 1913, monumentul "Millenium", înalt 
de 20 de metri, cunoscut sub denumirea de "Statuia lui Arpad"- simbol al 
„mileniului de aur unguresc"-, ridicat în 1896, pe muntele Tâmpa din Braşov, este 
aruncat în aer. Monumentul făcea parte dintr-un ansamblu statuar realizat pe 
teritoriul mai multor state: Ungaria, Croaţia, Italia, Slovacia, România şi Ucraina. 

Autorii detonării bombei sunt Ilie Cătărău şi Timotei Chirilov, camaradul lui 
„de arme", atât în arena circului, cât şi pe frontul politicii naţionalist-extremiste. 
Pentru moment cei doi nu pot fi identificaţi, ei introducându-se clandestin în 
Transilvania, acţionând cu maximă operativitate şi revenind imediat la Bucureşti. 




wikimapki.org 



"Statuia lui Arpad" înainte şi după atentat 



La data de 1/13 septembrie 1916, ceea ce mai rămăsese din statuie era 
distrus prin dinamitare de ostaşii români ai Armatei a Il-a, aflaţi sub conducerea 
generalului Gr. Crăiniceanu. In acea zi, în "Gazeta Transilvaniei" se scria: acum 
zace în ruine, deplâns de cei care credeau că prin statui de piatră şi alte artificii 
milenare se pot cuceri ţări şi subjuga popoare. 

Sextil Puscariu consemna, în 1944, în lucrarea memoralistică "Braşovul de 
altădată", tipărită la Cluj în 1977: Peste vreo două decenii de la ridicarea statuiei, 
a făcut explozie o bombă, aşezată la picioarele ei de unul Cătărău, ca un protest 
împotriva îngâmfării stăpânitorilor acestor ţinuturi. Acest fel de a protesta cu 
fapta nu e prea în firea românului, dar a produs o mare satisfacţie la cei umiliţi. 
Acelaşi Cătărău a fost cel care, după înfiinţarea episcopiei ungureşti greco- 
catolice de la Hajdudorog, cu scop de a maghiariza pe românii de la 
miazănoapte, a trimis noului episcop, cu poşta, un pachet în care era o bombă ce 
a explodat când a fost desfăcut. 

SEZONUL II 

La 11/24 februarie 1914, agenţiile de presă anunţau aruncarea în aer, în ziua 
de 8/21 februarie, a Palatului Episcopiei Greco-Catolice maghiare din Debreţin. 
Deflagraţia fusese provocată de un dispozitiv aflat într-un pachet expediat din 
Cernăuţi. La deschiderea pachetului se declanşase o explozie puternică, în urma 
căreia muriseră trei persoane (inclusiv vicarul), iar alte şapte fuseseră rănite. 




Episcopia Greco-Catolică maghiară din Debreţin după explozie 

Episcopia Greco-Catolică maghiară din Debreţin a fost înfiinţată, în 1912, 
prin anexarea unor parohii din diecezele româneşti Oradea, Gherla şi Blaj. Urmare 
acestei măsuri cu vădite tendinţe de maghiarizare forţată, în parohiile româneşti, 
credincioşii erau revoltaţi, inclusiv pentru faptul că astfel fusese impusă limba 
maghiară atât în biserici cât şi în şcoli. Rusia, Serbia şi România protestaseră în 



mod oficial la Sfântul Scaun, împotriva înfiinţării Eparhiei de Hajdudorog 
(Debreţin). 

Ancheta poliţiei maghiare, ajutată de cea austriacă, s-a desfăşurat rapid şi în 
scurt timp s-a descoperit că de vină erau Ilie Cătărău şi Timotei Chirilov. Cei doi, 
ajunşi la Cernăuţi cu paşapoartele altor persoane, în aceeaşi zi au expediat coletul 
ucigaş cu mandat poştal şi s-au întors la Bucureşti. 

Presa românească din Transilvania, s-a axat pe ideea delimitării acţiunilor 
politice ale României de actul terorist al lui Cătărău. Presa internaţională 
(Arbeiter-Zeitung, Breslauer Zeitung, Journal des Debats, Leipziger Neueste 
Nachrichten), în principal, a subliniat politica etnică riscantă şi de dezbinare 
promovată de administraţiile maghiare. In ziarele ungureşti, accentul s-a pus pe 
ingratitudinea românilor. 

Ilie Cătărău şi Timotei Chirilov în presa maghiară din 1914 

Pentru evitarea unei cereri de extrădare din partea Imperiului Austro-Ungar 
a comandoului terorist format din Ilie Cătărău şi Timotei Chirilov, în conformitate 
cu decizia prim-ministrului Ionel Brătianu, Siguranţa Generală şi Poliţia îi ajută pe 
cei doi să plece din România. Se deplasează din Bucureşti cu un automobil al 
Ministerului de Interne, apoi sunt scoşi clandestin din ţară cu ajutorul ofiţerului de 
marină Eugeniu Botez (scriitorul Jean Bart), care le facilitează îmbarcarea pe 
vaporul „Dacia", comandat de comandorul Nicolae Ionescu-Johnson. Acesta îi 
găzduieşte în cabina sa pe durata voiajului către Egipt, ieşind împreună pe punte 
doar noaptea. Daţi în urmărire internaţională, Cătărău şi Chirilov nu pot fi debarcaţi 
la Alexandria, pentru că pot fi recunoscuţi de agenţii Austro-Ungariei, aşa că, în 
Egipt urcă pe o navă străină cu care ajung în Anglia. 



Vaporul "Dacia" 



Ambasadorul austro-ungar la Bucureşti, contele Ottokar von Czernin, în 

memoriile sale, afirmă: "dacă Cătărău a fost vinovat sau nu, autorităţile române au 

fost cu siguranţă". Mai mult, Contele Czernin mărturiseşte şocul avut când doi 

dintre agenţii lui l-au informat, la câteva luni după fuga lui Cătărău, că l-au întâlnit 

pe acesta pe Calea Victoriei. (Contele ottokar von Czernin, In Război Mondial, Echo Biblioteca, 
Teddington, 2007, p. 65). 

Aflat în Bucureşti, Cătărău îşi vizitează prietenii, precum şi o serie de 
personalităţi (Al. Marghiloman şi gen. Averescu). Apariţia sa incomodă în 
România determină autorităţile să îi fixeze domiciliu secret obligatoriu la 
mănăstirea Pângăraţi. Aici, beneficiază de confort şi i se satisface dorinţa de a 
dispune de o mică fermă de păsări şi animale. Frecventează capela mănăstirii, unde 
cunoaşte localnicii, pe care îi ajută cu bani, medicamente şi dulciuri pentru copii. 

După aderarea României la Antantă, Cătărău solicită să se alăture Forţelor 
Terestre Române, dar cererea îi este respinsă. In timpul retragerii româneşti din 
1916 în Moldova, părăseşte, pentru puţină vreme, domiciliul oblgatoriu, pentru a- 
şi vizita prietenii din Bacău şi Piatra Neamţ. întors la Pângăraţi, autorităţile 
nemulţumite de comportarea lui inacceptabilă, îl mută în localitatea Durău, unde îl 
şi prinde declanşarea, în februarie 1917, a Revoluţiei din Rusia. La scurt timp după 
acest moment istoric, Cătărău părăseşte Durăul, pentru a se deplasa la Iaşi, capitala 
provizorie a României. Nu se cunoaşte dacă a evadat sau i s-a permis plecarea de 
către autorităţi. De reţinut însă faptul că, arestat ulterior în Basarabia, prezintă un 
paşaport românesc, ceea ce denotă că primise cetăţenia română şi că, în ciuda 
arestului, în momentul plecării din Durău avea asupra sa documentul respectiv. 

După câteva deplasări la Chişinău, Ilie Cătărău înfiinţează Partidul 
Naţionalist-Revoluţionar Român. De inspiraţie naţionalistă, cu tendinţe extremiste 
de stânga, acest partid lansează o Platformă-Program şi un Apel având ca ţel 
atragerea românilor care îi urăsc "pe moşierii şi pe neamţul care conduc România". 
In Program se milita pentru reforma agrară şi votul universal, inclusiv pentru 
femei, pentru dictatură militară, detronarea familiei regale şi declararea republicii. 



Apelul se încheia astfel: Prin urmare, apelăm la fraţii noştri de limbă şi credinţă 
în România Mare şi liberă până la Tisa, după cum spune marele nostru 
Eminescu, şi îi rugăm să cerceteze alăturatul proiect de program pentru 
înfiinţarea Partidului Naţionalist-Revoluţionar Român, necesar pentru 
regenerarea raporturilor dintre conducători şi popor. Al Ţării şi al Neamului 
supus, lider al grupului naţionaliştilor revoluţionari români, Ilie Cătărău. 

Aflat la Chişinău, Cătărău este arestat din ordinul Guvernului Provizoriu 
(Kerenski se temea de acţiunile emisarilor separatişti trimişi din România în 
Basarabia) şi este închis în fortăreaţa-închisoare din Chişinău. Este eliberat relativ 
repede şi este ales membru în Comitetul Central al Sovietului Deputaţilor Ţărani. 

In noiembrie 1917, se înrolează ca soldat voluntar în primul regiment 
moldovenesc, comandat de colonelul Nicolae Furtună. Sfidând interdicţia 
înfiinţării de comitete în armată, Cătărău creează totuşi unul, format numai din 
soldaţi. Devine repede liderul majorităţii comitetelor militare, care îl aleg 
Comandant al garnizoanei din Chişinău. 

La 21 noiembrie 1917, se deschide solemn Sfatul Ţării, în cadrul căruia 
Cătărău ia cuvântul în numele primului regiment moldovenesc. 

La 2 decembrie 1917, se proclamă Republica Democrată Federativă 
Moldovenească, parte componentă a Rusiei Federative. Primul ordin militar, emis 
la 15 decembrie 1917 şi semnat de Gherman Pântea, în calitate de locţiitor al 
Directorului General de Război şi Marină, îl numeşte pe Ilie Cătărău şef al 
garnizoanei Chişinău, care, în calitatea sa de reprezentant al Sfatului Ţării "poate 
face uz de orice forţe şi mijloace pentru susţinerea ordinii în cetatea capitalei". 

Beneficiind de aceste prerogative Cătărău îşi organizează o armată fidelă, 
înarmat şi însoţit de o gardă personală, participă la lucrările Sfatului Ţării 
impresionând deputaţii. Ia în stăpânire depozitul de armament din Chişinău şi 
înfiinţează un depozit secret la Dubăsari. Nesocoteşte ordinul Comisariatului 
Militar Moldovenesc de detaşare a 800 de soldaţi pentru înăbuşirea răzmeriţelor 
ţărăneşti din judeţul Soroca. In plus, forţează şansele pentru a deveni prima putere 
militară şi politică din zonă, asigurându-şi şi controlul trupelor bolşevice din 
garnizoana Chişinău, mai puţin a formaţiunilor căzăceşti, care nu îl agrează. 

In aceste condiţii, Ion Inculeţ, preşedintele Republicii (socialist-revoluţionar, 
fost comisar al Basarabiei numit de Kerenski) şi Gherman Pântea, lipsiţi total de 
sprijin militar şi înspăimântaţi de o asemenea concurenţă, iau legătura cu Sovietele 
bolşevice, care se simt şi ele lezate de forţa scăpată de sub control a lui Cătărău. Pe 
30 decembrie 1917 ajung la Chişinău reprezentanţii bolşevicilor din Odesa. Scopul 
lor este de a-1 îndepărta pe Cătărău, de a înfiinţa aici Front-Otdel-ul (secţia de 
front) şi de a prelua rapid puterea cu ajutorul Gărzilor Roşii şi al marinarilor Flotei 
Mării Negre. în consecinţă, se emite, în noaptea de Anul Nou 1917, de către Ion 
Inculeţ, ordinul de destituire şi arestare a lui Ilie Cătărău, pentru „spionaj şi abuz 



de putere în scopuri personale". Arestarea se realizează chiar în acea noapte de 
către Gherman Pântea şi Filip Levinsohn, comandantul garnizoanei ruseşti din 
Chişinău, sprijiniţi de un detaşament de cazaci. Fără a se preciza expres, spionajul 
de care era acuzat s-a sugerat ulterior că ar fi fost în favoarea României, de vreme 
ce i s-a confiscat paşaportul românesc găsit la el cu această ocazie. 

Scăpaţi de incomodul Cătărău, bolşevicii instaurează, pe 6 ianuarie 1918, 
Starea de Asediu, înfiinţând un Tribunal al Poporului şi arestând o serie de membri 
ai Sfatului Ţării potrivnici lor. Pe 13 ianuarie 1918, avangarda Diviziei 13 
Infanterie a Armatei Române (gen. Ernest Broşteanu) intră în Chişinău obligându-i 
pe bolşevici să se retragă din oraş. Anterior şi chiar şi în momentul pătrunderii 
armatei române în Basarabia, Inculeţ şi Pântea cer oficial retragerea acesteia şi 
ordonă armatei naţionale moldoveneşti să lupte alături de bolşevici. Acestea sunt 
fapte care spun totul despre adevăratele intenţii ale celor doi, nu ceea ce vor relata 
ulterior, subiectiv şi deformat, în amintirile lor pentru posteritate. După 13 
ianuarie 1918, Pântea îl contactează pe cpt. Anatolie Popa, comandantul 
garnizoanei Bălţi, organizând împreună mişcarea de rezistenţă şi lupta pentru 
"autonomia" Basarabiei. După ocuparea oraşului Bălţi, Curtea Marţială a Diviziei 
1 Cavalerie (gen. Mihail Schina) i-a anchetat pe amândoi, iar pe cpt. Anatolie Popa 
1-a condamnat la moarte. întrucât, în 1920, toate (!) actele de trădare şi spionaj, 
săvârşite în timpul războiului, au fost amnistiate, datorită unor veroase interese 
materiale şi politicianiste, prin două decrete ale regelui Ferdinand I (Decretul nr. 
2009/04.05.1920 şi Decretul-lege nr. 1547/09.05.1920), Anatolie Popa scapă de 
plutonul de execuţie odată cu alte canalii de teapa lui. Inculeţ, împreună cu Pântea, 
se "implantează " în conducerea organizaţiei liberale din Basarabia, cel din urmă 
ajungând, în timpul celui de Al Doilea Război Mondial, primar al Odesei. 

Cu privire la soarta lui Ilie Cătărău există două variante, una nedovedită, ca şi 
alte multe alegaţii din memoriile lui Pântea şi a doua, reconstituită din mărturiile 
lui Cătărău. Conform variantei din urmă, Cătărău, după arestarea sa la Chişinău, a 
fost dus sub pază spre Nistru, unde urma să fie executat. Având şansa de a nu fi 
percheziţionat minuţios, cu un pistol Browning ascuns în cizmă şi-a lichidat 
escorta şi a ajuns apoi la Odesa. Recunoscut pe stradă, Cătărău a fost capturat de 
oamenii hatmanului Petliura, care intenţionau să îl execute pentru că "n-a vrut să 
dea Basarabia Ucrainei, ci României". Reuşeşte să scape, folosind un gaz toxic 
obţinut prin combinarea unor substanţe chimice. 

Iată-1 pe eroul nostru, fără bani şi fără acte, la o răscruce crâncenă a 
existenţei lui zbuciumate. Evoluţia sa o vom putea urmări, de acum încolo, doar 
din presa internaţională a vremii, pe unde soarta îl va purta. 

Astfel, traversează Siberia şi ajunge la Irkutskţ. îşi confecţionează acte false, 
dar este depistat şi ajunge într-o închisoare din Yokohama. Este eliberat, fiind luat 
pe garanţie de un fost deputat român stabilit acolo, care ştia ce faimă de naţionalist 



avea în ţară. Ajunge la Vladivostok, unde, fiind priceput la armament şi mai ales la 
explozibili, se angajează ca instructor militar plătit cu 200 de dolari pe lună. Dar 
firea lui vulcanică nu îl trădează. Se plictiseşte repede şi pleacă la Shanghai. Aici, 
în toiul unui chef, îl aruncă pe fereastra cârciumii pe un rus ce luptase pe frontul 
din România şi acum îi înjura copios pe foştii aliaţi români. Acuzat de tentativă de 
omor, este achitat de un judecător britanic, căruia, în stilul deja consacrat, îi 
"demonstrează" de partea cui este dreptatea, traducându-i în engleză insultele 
ordinare ale rusului la adresa conaţionalilor săi. In noiembrie 1918, după încheierea 
Armistiţiului General, în presa internaţională este publicată fotografia lui Cătărău 
aflat între două automobile acoperite de drapelele tricolore ale României şi 
Basarabiei. 

In cursul anului 1919, Cătărău se află la Paris, unde se desfăşoară Conferinţa 
de Pace. Ia contact cu unii membri ai delegaţiei române (Ion I. C. Brătianu, col. 
Toma Dumitrescu etc.) cărora le solicită sprijinul pentru obţinerea unei slujbe, dar 
este refuzat. Ioan Pelivan, membru din partea Basarabiei în Delegaţie, răspândeşte 
zvonul că a ar fi avut loc o încercare de atentat asupra sa (i s-ar fi aruncat pe 
geamul locuinţei o sticlă cu un gaz toxic), al cărui autor bănuieşte că ar fi Cătărău, 
care ar fi dorit astfel să se răzbune pentru ce i se întâmplase la Chişinău. In plus, ca 
să nu îşi iasă din mână, Cătărău pătrunde în Consulatul român, de unde, profitând 
de neatenţia celor de acolo, fură o sumă importantă de bani. 

Urmează un episod literalmente exotic. Pentru a i se pierde urma, Ilie 
Cătărău pleacă în Polinezia Franceză („Pays d'Outre-Mer"), unde convinge cu 
harul cunoscut populaţia/tribul unei insule să îl proclame rege (!). Perioada de 
„vacanţă regală" a neobositului aventurier nu poate fi însă prea lungă. 

La sfârşitul anului 1920, îl găsim pe Cătărău într-o închisoare din Nisa. 
Dându-se drept conte francez, reuşise să o convingă pe o tânără americancă să se 
logodească cu el şi era învinovăţit în plus că îi furase acesteia bijuteri de mare 
valoare. In urma unui proces care a făcut deliciul presei s-a dovedit că furtul 
bijuteriilor fusese doar o înscenare, dar pentru folosirea de documente false şi 
înşelăciunea cu titlul nobiliar Cătărău tot încasează nişte puşcărie. De, vorba 
românului: cine sare multe garduri, până la urmă, tot îi intră un leaţ în fund. 

Eliberat din închisoare, Ilie Cătărău începe o viaţă de veritabil globe-trotter. 
Apar sporadic informaţii despre el când se află, perioade diferite de timp, în ţări 
precum: Anglia, SUA, Canada, Mexic (vânător de balene), Argentina (droguri), 
China (1925, trafic cu arme) Australia, Japonia etc. 

In 1939, după expirarea celor 25 de ani necesari prescrierii faptelor sale 
teroriste, Cătărău revine pentru puţină vreme în România. 

In toată perioada celui de Al Doilea Război Mondial se află în SUA. 



După 1944, vine în România, unde se bucură de protecţia prim-ministrului 
dr. Petru Groza, care îl aprecia pentru activitatea sa extremist-naţionalistă pe 
teritoriul Imperiului Austro-Ungar. 

In 1947, fostul premier carlist Constantin Argetoianu acceptă să discute cu 
Ilie Cătărău, în calitatea declarată expres de acesta de emisar secret al fostului rege 
Carol al II-lea. Argetoianu, asimilat de legionari dictaturii regale, scăpase, în 
noiembrie 1940, ca prin urechile acului de pericolul de a fi asasinat şi părăsise ţara 
în aprilie 1944. Se întorsese, în noiembrie 1946, în speranţa de a fi numit prim- 
ministru al unui regim politic mixt, în locul dr. Petru Groza. La momentul vizitei 
lui Cătărău, Argetoianu purtase deja convorbiri pe această temă cu Iuliu Maniu şi 
cu Titel Petrescu şi aştepta întâlnirile cu liderii comunişti. Referitor la acest episod, 
bazându-mă pe propria experienţă în domeniul "intelligence", îmi permit să vă 
supun atenţiei supoziţia că acţiunea lui Cătărău a fost de fapt o combinaţie 
informativă a Serviciului Special de Informaţii (SSI). Resorturile şi scopul sunt 
evidente. Iar „modus operandi" poartă amprenta inconfundabilă a personajului 
principal al acestei biografi-eseu. 

In aprilie 1947, ziarul „Cotidianul" publică, sub forma unor interviuri 
realizate cu Ilie Cătărău-Catidi, articole referitoare la evenimentele din Basarabia 
anilor 1917-1918. Interviurile pot fi interpretate drept o răzbunare a lui Cătărău 
împotriva lui Gherman Pântea, care îl arestase şi participase la tentativa de 
asasinare a lui, pusă la cale împreună cu bolşevicii, la Chişinău în ianuarie 1918. 

A 

In 1952, ia parte la înmormântarea poetului Constant Tonegaru, fost deţinut 
politic, pe care îl încântase de a lungul timpului cu peripeţiile lui prin lumea largă. 
Era fiul ofiţerului de marină Constantin Tonegaru, unul din cei care îl ajutaseră să 
dispară din ţară în 1914. 

Dr. Petru Groza, cu siguranţă la solicitarea SSI, îl ajută pe Cătărău să devină 
călugăr, cu perspectiva ca, după un stagiu efectuat în România, să fie lansat ca 
agent de influenţă în mediul românilor emigraţi în SUA. Pentru aceasta, Petru 
Groza intervine la Mitropolitul Ardealului, Nicolae Bălan. 

In memoriile sale, Onisifor Ghibu, implicat şi el în evenimentele din 
Basarabia anului 1917, scrie că, în primăvara lui 1955, 1-a întâlnit pe o stradă din 
Sibiu pe "călugărul" Ilie Cătărău. 

La 6 august 1955, la moartea Mitropolitului Nicolae Bălan, Ilie Cătărău a 
trimis Consistoriului din Sibiu o scurtă telegramă de condoleanţe: 

Cu smerenie îngenunchez lângă rămăşiţele pământeşti ale Marelui Ierarh 
Nicolae Bălan, Mitropolitul Ardealului. 

Ilie Cătărău, ieromonah duhovnic. 

(Telegraful Roman, Sibiu, an 103, nr. 37-38, 15 august 1955, p. 7). 



Trimiterea acestui document reprezintă ultimul gest public făcut de Ilie 
Cătărău. Avea 67 de ani. Viaţa lui pare a se fi opri la acest moment. Dispare de pe 
radarul opiniei publice. Nimeni nu va mai auzi niciodată, nimic despre el. Dar ar fi 
un deznodământ nefiresc faţă de existenţa sa spectaculoasă de până atunci. Decesul 
în România al acestui personaj fabulos este imposibil să se fi petrecut într-un 
anonimat deplin. Dacă în privinţa prietenilor un asemenea eveniment tragic 
acceptăm că ar fi putut fi ignorat, cei care l-au urât de moarte cu siguranţă nu ar fi 
scăpat prilejul de a se bucura. Nu ne rămâne decât să presupunem că, după ce şi-a 
trăit viaţa la cote maxime, şi-a folosit şi ultimii ani până la întâlnirea cu adevărul 
absolut, ducând la bun sfârşit, în maniera lui inimitabilă, ultima misiune pe 
Pământ. 

La trecerea lui Ilie Cătărău-Catidi în nefiinţă, oricând şi oriunde se va fi 
aflat, se cuvine să îi dorim creştineşte "Dumnezeu să-1 ierte şi să-1 odihnească!". 



Vasile MAIEREAN 

